section_heading: Životopis
paragraph_text: Osnovnu je školu završila u Bezdanu, gimnaziju (društveno-jezični smjer) u Somboru. Na Pedagoškoj je akademiji u Osijeku diplomirala hrvatski jezik. Nakon završenoga školovanja zaposlila se u Osnovnoj školi u Boku (Bosanska Posavina), gdje je predavala hrvatski jezik. Kratke je priče objavljivala u Katoličkome tjedniku (Sarajevo). Surađivala je i u tjedniku Hrvatsko slovo (Zagreb) te u časopisu Bosna franciscana (Sarajevo). Bila je suradnicom dječjega časopisa Cvitak iz Mostara. Recenzirala je i uređivala veći broj knjiga. Pjesme je objavljivala u zajedničkim zbirkama KLD-a "Rešetari" iz Rešetara. Zastupljena je u antologiji Hrid i riječ, koja je objavljena u Mostaru. Bila je članicom Društva hrvatskih književnika Herceg Bosne (Mostar).